A TANÁCS HATÁROZATA
(2009. december 1.)
az Unió külügyi és biztonságpolitikai főképviselőjére vonatkozó alkalmazási feltételek megállapításáról
(2009/910/EU)
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 243. cikkére,
tekintettel a Bizottság elnökének és tagjainak, a Bíróság elnökének, bíráinak, főtanácsnokainak és hivatalvezetőjének, valamint az Elsőfokú Bíróság elnökének, tagjainak és hivatalvezetőjének, továbbá az Európai Unió Közszolgálati Törvényszéke elnökének, tagjainak és hivatalvezetőjének járandóságairól szóló, 1967. július 25-i 422/67/EGK, 5/67 Euratom tanácsi rendeletre (1),
mivel:
(1)
A Lisszaboni Szerződés létrehozza az Unió külügyi és biztonságpolitikai főképviselőjének tisztségét, aki - az Európai Unióról szóló szerződés 18. cikkével összhangban - az Unió közös kül- és biztonságpolitikáját irányítja, ellátja a Külügyi Tanács elnökségét, valamint betölti a Bizottság egyik alelnöki posztját.
(2)
Meg kell állapítani Az Unió külügyi és biztonságpolitikai főképviselőjére vonatkozó alkalmazási feltételeket,
ELFOGADTA EZT A HATÁROZATOT:
1. cikk
(1) Az 1967. július 25-i 422/67/EGK, 5/67/Euratom tanácsi rendeletnek a Bizottság tagjaira vonatkozó rendelkezéseit, ideértve a Bizottság alelnökeire vonatkozó rendelkezéseket is, analógia útján alkalmazni kell az Unió külügyi és biztonságpolitikai főképviselőjére.
(2) Az 1967. július 25-i 422/67/EGK, 5/67/Euratom tanácsi rendelet 2. cikkének (1) bekezdésétől eltérve az Unió külügyi és biztonságpolitikai főképviselőjének havi alapilletménye megegyezik az Európai Unió 16. besorolási és harmadik fizetési fokozatú tisztviselői alapilletményének 130 %-kal való megszorzása eredményeképpen kapott összeggel.
2. cikk
A Tanács elnöke értesíti az Unió külügyi és biztonságpolitikai főképviselőjét e határozatról.
Ezt a határozatot az Európai Unió Hivatalos Lapjában ki kell hirdetni.
Kelt Brüsszelben, 2009. december 1-jén.